Boek: Essays van 'n Christen in 'n Covid-19-wêreld | Maroela Media
Essays van 'n Christen in 'n Covid-19-wêreld bevat 'n versameling oordenkings oor die korona-pandemie. Die magdom inligting wat tans die ronde doen, asook die teenstrydigheid van al die inligting, het daartoe gelei dat Ben Bron hom weer in die grondbeginsels van die Christelike leefwyse moes ingrawe. Veral in die lig van gebeure wat tot dusver 'n noemenswaardige invloed op hom en sy gesin se lewe gehad het en steeds het.
Vrae oor die belydenis van 'n Christen en die kerk, die oorsprong van kennis, identiteit en roeping word in 'n reeks hoofstukke vervat waar onderwerpe soos wysheid, seën, rus en die "reuse" wat ons daagliks (maar veral nou) moet oorkom, behandel word. Daar is ook 'n indringende hoofstuk oor wat dit beteken om 'n tempel van die Heilige Gees te wees.
Die vrae word deurgaans met die Skrif as grondslag beantwoord en eindig met drie hoofstukke wat fokus op die Koning (Christus), verootmoediging en gebed.
Die versameling essays is 'n eerlike en persoonlike reis deur die gedagtegang van 'n gelowige wat weereens besef dat daar een God, een waarheid en een begronding is.
Bron is 'n teoloog wat die geesteswetenskappe 16 jaar lank bestudeer het. Sy tersiêre studies sluit kwalifikasies in sielkunde, opvoedkunde, literatuur, musiek en teologie in. Hy is tans besig met sy meestersgraad in teologie by die Greenville Presbyterian Theological Seminary in Suid-Kalifornië in Amerika, wat in samewerking met Wycliffe Theological College moontlik gemaak word. Bron is reeds die afgelope 20 jaar 'n klassiekekitaar-onderwyser in Pretoria en ook 'n professionele fotograaf. Bron is getroud en die trotse pa van vyf kinders.
Essays van 'n Christen in 'n Covid-19-wêreld kan gratis op Proelium se webwerf afgelaai word. Eksemplare is R65 en kan by Augustine Bookroom in Pretoria en die Good Neighbours Bookstore in Johannesburg gekoop en bestel word.
Die boek is 'n selfpublikasie wat in samewerking met Fontein Uitgewery en 'n boetiek-boekbindery in Johannesburg moontlik gemaak is.